Meghalt Európa legidősebb embere
A demonstrálók csütörtökön visszamennek a Kossuth térre.
116 éves korában jobblétre szenderült Európa legidősebb embere, Ana Vela Rubio pénteken egy barcelonai nyugdíjas otthonban,

Vela Rubio 1901. október 29-én született az andalúziai Puente Genilben. A Gerontology Research Group (GRG) nevű nemzetközi korkutató intézet szerint az asszony Európa legidősebb lakosa és a világ harmadik legidősebb embere volt. A listát az 1900. augusztus 4-én született japán Tadzsima Nabi vezeti.

Vela Rubio volt a valaha élt legidősebb spanyol állampolgár a feljegyzések szerint.

Európa történetében vele együtt mindössze hárman élték meg a 116 éves kort: a másik kettő Jeanne Calment és Emma Morano volt.

Vela Rubiónak négy gyermeke született, Carmelita, António, Ana és Juan. Élettársához sohasem ment feleségül, mert szülei ellenezték kapcsolatukat. Az asszony három gyermekét élte túl.

A zöldségesként, majd varrónőként dolgozó Vela Rubio a negyvenes években Katalóniába költözött, és ott töltötte élete hátralevő részét, írta az El País című spanyol napilap. Az utóbbi négy hónapban Ana nevű lányával egy idősek otthonában éltek.

Az asszony élete során kiváló egészségnek örvendett, majd 109 éves korában combtörést szenvedett, és megműtötték. Ezután fokozatosan romlott állapota.

Áprilisban hunyt el az utolsó még élő ember, aki a 19. században született, az olasz Emma Morano. Az asszony 2016 májusától haláláig a világ legidősebb embere volt a Guinness Rekordok Könyve szerint. 

Vela Rubio halálát követően újra egy olasz lett Európa legidősebb embere: a 115 éves Giuseppina Projetto.

Kiemelt kép: Jessica Bordeau / BSIP
idős